Predkladacia správa

Návrh Deklarácie o spolupráci v oblasti povodia rieky Tisy (ďalej len Deklarácia)  reaguje na rokovanie Výboru ministrov Rady Európy 7. 3. 2001 a súčasne je zameraná na premietnutie Riadiacich princípov trvalo udržateľného priestorového rozvoja európskeho kontinentu, dokumentu schváleného minulou Európskou konferenciou ministrov zodpovedných za územné/regionálne plánovanie /CEMAT/ v roku 2000.

	Návrh textu Deklarácie je zameraný na vypracovanie stratégie trvalo udržateľného priestorového rozvoja regiónu. Zámerom je vytvoriť spoločnú komisiu zo zástupcov každej zúčastnenej krajiny, ktorá by vykonávala a organizovala práce vymedzené v Deklarácii. Zameranie prvej fázy je na analýzu súčasnej situácie regiónu a druhej fázy na vypracovanie stratégie priestorového rozvoja regiónu a navrhovanie spôsobov jej implementácie.

	Riešeným územím regiónu v SR bude
-	Košický kraj
-	Prešovský kraj okrem okresov Kežmarok a Stará Ľubovňa
-	okresy Revúca a Rimavská Sobota z Banskobystrického kraja.

Územie regiónu bolo za SR vymedzené administratívnosprávnymi územiami, ktoré zahŕňajú rieku Tisu ako aj povodia slovenských riek vlievajúcich sa do Tisy na území Maďarska.

	Vzhľadom na skutočnosť, že skupina expertov, ktorá pripravovala návrh spolupráce, nedospela ku konsenzu, či má ísť o medzinárodne právne záväzný dokument, t.j. Dohodu (postoj Ukrajiny) alebo nezáväzný charakter, t.j. Iniciatívu (postoj SR a Rumunska), výsledným dokumentom je na návrh Rady Európy Návrh Deklarácie o spolupráci v oblasti povodia rieky Tisy, v ktorom sa uvádza, že sa bude pokračovať v práci na príprave dohody. Z uvedeného dôvodu text návrhu Deklarácie formuluje dohodnutý zámer zúčastnených krajín spolupracovať v predmetnom území pod názvom Iniciatíva o trvalo udržateľnom priestorovom rozvoji povodia rieky Tisy. 

Pri príprave návrhu spolupráce podľa návrhu Deklarácie boli možné dve cesty: buď cestou záväzného medzinárodno-právneho dokumentu, t. j. dohodou, alebo cestou právne nezáväzného medzinárodného dokumentu, t. j. iniciatívou.  Pri formulovaní nášho stanoviska sme vychádzali z toho, že spracovanie stratégie trvalo udržateľného priestorového rozvoja regiónu povodia rieky Tisy a jej následná realizácia sa dotýka nielen pôsobnosti ministerstiev ale najmä samosprávnych krajov a jednotlivých miest a obcí v predmetnom území, ktorým možno ukladať úlohy len prostredníctvom zákona. Podľa nášho názoru je dôležité, aby spolupráca v oblasti územného rozvoja a regionálneho rozvoja bola založená na dobrovoľnosti a partnerstve.

	V návrhu Deklarácie je text: “- sme sa rozhodli pokračovať v práci na príprave dohody” uvedený v hranatých zátvorkách preto, lebo  na tejto časti textu sa nepodarilo dosiahnuť dohodu. MVRR SR v svojom stanovisku vyjadrilo nesúhlas s medzinárodnoprávnou záväznou dohodou. 

	Slovenská republika v rámci prípravy návrhu Deklarácie dosiahla svoj cieľ, t. j. aby dokument mal nezáväzný charakter. Potvrdíme svoj postoj podporujúci nezáväzný charakter dokumentu a vypustenie časti textu, týkajúceho sa ďalšej prípravy dohody. Pokiaľ sa však nepodarí dosiahnuť konsensus s ostatnými zúčastnenými štátmi na vypustení textu: “- sme sa rozhodli pokračovať v práci na príprave dohody” z návrhu Deklarácie, je prijateľná aj alternatíva podpisu Deklarácie aj s uvedeným textom.
	
Na základe prerokovania postupu s MZV SR je potrebné, aby Návrh Deklarácie schválila vláda. 

	Materiál bol medzirezortne prerokovaný. Bol prerokovaný aj s dotknutými samosprávnymi krajmi. Materiál bol upravený podľa akceptovaných pripomienok a je predkladný bez  rozporov. Zásadné pripomienky Ministerstva práce, sociálnych vecí a rodiny SR boli doriešené dohodou, podľa ktorej bol predkladaný materiál upravený.